**НАЦРТ**

**ЗАКОНА О**

**СОЦИЈАЛНОЈ КАРТИ**

**I. OСНOВНE ОДРЕДБЕ**

##### Предмет уређивања

**Члан 1.**

Овим законом се уређује успостављање Базе социјално - економског статуса појединца и са њим повезаних лица (у даљем тексту: База), начин обједињавања, садржина,коришћење и чување података, формирање и прослеђивање нотификација ка другим информационим системима у министарству надлежном за социјална питања и борачко-инвалидску заштиту (у даљем тексту: Министарство), начин обраде и анализе података и израде извештаја потребних за обављање послова из надлежности Министарства, као и друга питања од значаја за социјално - економски статус појединца и са њим повезаних лица.

##### Значење појединих израза

**Члан 2.**

Поједини изрази употребљени у овом закону имају следеће значење:

1. **База** је јединственa, централизованa и поузданa евиденцијa у области социјалне заштите, у коју се преузимају и обједињавају подаци из евиденција, које се воде у Министарству и другим органима државне управе и институцијама, а који су од значаја за одређивање социјално - економског статуса сваког појединца, односно становника Републике Србије, у складу са законом и са њима повезаних лица и представља званични извор за податке о социјално угроженом појединцу, који је обухваћен или ће бити обухваћен неким видом социјалне заштитеиса њим повезаних лица;
2. **Информациони систем Социјална карта (**у даљем тексту: ИССК) представља додатни слој информатичке инфраструктуре на ком се синхронизују и обједињавају подаци из евиденција које води Министарство, у складу са законом и других службених евиденција од значаја за вођење социјалне политике и садржи имплицитну електронску базу социјално-економског статуса појединца и са њим повезаних лица;
3. **Социјална карта** обухвата опште податке о појединцу и са њим повезаних лица, податке о приходима, имовини и друге податка битне за његов социјално - економски статус, као и податке о врсти права из социјалне заштите које лице користи или је користило, а на основу којих се одређује социјално-економски статус појединца, са њим повезаних лица и шире заједнице, ради што ефикаснијег и праведнијег остваривања социјалне заштите*;*
4. **Социјална заштита**, подразумева скуп институционализованих мера и активности из надлежности Министарства, у складу са прописима из области социјалне, дечије и борачко-инвалидске заштите;
5. **Права из социјалне заштите** подразумевају права утврђена прописима из области социјалне, дечије и борачко-инвалидске заштите;
6. **Корисник права из социјалне заштите** је лице којекористи право у складу са прописима из области социјалне, дечије и борачко-инвалидске заштите;
7. **Социјално - економски статус** појединца и са њим повезаних лица, обухвата податке о њиховом породичном, васпитно-образовном, психо-физичком, раднo-правном, имовинском и здравственом статусу, који су од утицаја на остваривање права из социјалне заштите;
8. **Повезана лица** су лица, која са корисником или потенцијалним корисником везује ближе или даље сродство, односно имовински однос, а који је од утицаја на остваривање права;
9. **Породицом** се сматра круг лица везаних браком или ванбрачном заједницом и сродством, између којих постоје права и дужности утврђенe законима из области социјалне, породичне, дечије и борачко инвалидске заштите;
10. **Потенцијални корисник права** је сваки појединац, односно становник Републике Србије, који у складу са својим социјално -економским статусом испуњава услове за коришћење неког права из социјалне заштите;
11. **Корисници података** су органи надлежни за спровођење социјалне заштите, други органи државне управе и институције, који су у том својству означени овим или посебним законом, као и појединци у складу са законом;
12. **Лице са ознаком „непознато, тј. лице са генерисаним матичним бројем** “ је лице чији је идентитет непознат, а у поступку је признавања права из социјалне заштите;
13. **Заједничко домаћинство** је заједница живљења, привређивања и трошења средстава свих чланова домаћинства;
14. **Издржавање**је право и дужност чланова породице уређено законом који уређује породичне односе***;***
15. **Имовински статус** корисника права из социјалне заштите, потенцијалних корисника и са њима повезаних лица чине покретна и непокретна имовина и приходи тих лица, у складу са законом;
16. **Ширу заједницу чине** општина, град, регион.
17. **Интероперабилност** је способност два или више система или њихових компоненти да размењују податке и омогуће заједничку употребу података и знања;
18. **Нотификација** представља упозорење да је дошло до неке промене у подацима, који су од значаја за остваривање права из социјалне заштите, појединца и са њим повезаних лица било у интерним, било у екстерним евиденцијама, а која захтева додатно поступање од стране обрађивача у надлежним органима;
19. **Интерне евиденције** су службене евиденције које води Министарство, у складу са законом,
20. **Екстерне евиденције** су службене евиденције које воде други органи државне управе или институције, у складу са законом.

Изрази који се користе у овом закону који имају родно значење, без обзира да ли се користе у мушком или женском роду, односе се једнако на мушки и женски род.

**Циљ успостављања Базе**

**Члан 3.**

Циљ успостављањаБазе је стварање јединствене евиденције у области социјалне заштите, као и успостављање механизама за спровођење рационалне и ефикасне социјалне заштите засноване на подацима о социјално-економском статусу појединца и породице у којој живи, чиме би се обезбедила/о:

* уједначавање података који се користе у поступцима који се воде у социјалној заштити;
* брже реаговање у случају промена које утичу на социјално- економски статус појединца;
* праведнија, на подацима заснована расподела социјалне помоћи и смањивање злоупотреба;
* проактивност у спровођењу социјалне политике;
* подршка захтеву за управљање ризиком од елементарних непогода;
* подршка у дефинисању и обликовању социјалне политике, као и
* праћење укупних ефеката мера социјалне заштите.

**Сврха обраде података које садржи База**

**Члан 4.**

Сврха обраде података које садржи База је да се они користе:

- у поступцима који се воде, по захтеву или службеној дужности, ау циљу што ефикаснијег и праведнијег остваривања социјалне заштите;

- за одређивање социјално – економског статусаи шире заједнице, а у циљу пружања подршке при креирању социјалне политике;

- за обављање статистичних, социјалноекономских и других истраживања, анализе података и израде извештаја потребних за обављање послова из надлежности Министарства;

- за делимично аутоматизовање поступака и процеса везаних за поступање различитих субјеката у области социјалне заштите.

**Надлежност за вођење**

**Члан 5.**

Успостављање, руковање, одржавање и коришћење података који су обједињени у овој бази у надлежности је Министарства, у складу са законом.

Техничко одржавање и управљање ИССК врши Министарство, у складу са овим законом и законом којим се уређује заштита личних података.

Начин успостављања, размене података, приступа и заштите података садржаних у Бази, као и друга питања од значаја за вођење Базе ближе уређује Министар.

**II. БАЗА И КОРИШЋЕЊЕ ПОДАТАКА О СОЦИЈАЛНО - ЕКОНОМСКОМ СТАТУСУ**

**Начин успостављања и вођења базе**

**Члан 6.**

База се успоставља преузимањем података о корисницима социјалне заштите који су од значаја за њихов социјално-економски статус, из постојећих евиденција које Министарство води у складу са законом.

Подаци из става 1. овог члана односе се и на сва лица која су користила права из социјалне заштите, на лица која су поднела захтеве, као и на лица за које се води поступак за остваривање права из социјалне заштите по службеној дужности, без обзира да ли је захтев усвојен или одбијен.

**Члан 7.**

Подаци од значаја за социјално-економски статус који се евидентирају и воде у некој од службених евиденција у другим органима државне управе или институцијама, иницијално се преузимају и обједињавају за свако лице које је корисник неког права из социјалне заштите, у тренутку успостављања комуникације са ИССК, а затим се периодично врши њихово ажурирање.

Усклађивање и обједињавање података, из става један овог члана, може бити појединачно или групно, зависно од тога да ли се, из других службених евиденција, захтевају подаци за једно или више лица која су евидентирана у Бази.

**III. САДРЖАЈ БАЗЕ**

**Подаци које садржи База**

**Члан 8.**

База садржи обједињене опште податке о појединцу, односно становнику Републике Србије, у складу са законом и са њима повезаних лица, податке о приходима, покретној и непокретној имовини и друге податка битне за његов социјално - економски статус, као и податке о врсти права из социјалне заштите, које лице користи, користило или је у поступку остваривања.

Подаци у оквиру Базе, на основу којих се одређује се социјално – економски статус појединца, и са њим повезаних лица, обухватају :

1. опште, и
2. посебне.

**Члан 9.**

Општи подаци о кориснику, односно потенцијалном кориснику су:

1. име и презиме;
2. јединствени матични број грађана (ЈМБГ);
3. евиденцијски број за стране држављане (ЕБ);
4. пол;
5. име једног родитеља;
6. датум, место, општина/град рођења;
7. категорија лица (држављанин, лице без држављанства,странац, избеглица, непознато- лице са генерисаним матичним бројем);
8. држављанство;
9. подаци о пребивалишту/ боравишту и историја промена пребивалишта (општина, место и улица, кућни број, спрат и број стана);
10. подаци везани за образовни статус (врста и ниво квалификације занимања, према класификацији занимања);
11. подаци о радно-правном статусу (подаци о послодавцу, основ осигурања, датум почетка осигурања, датум промене у осигурању, датум престанка осигурања);
12. подаци о брачном статусу;
13. име и презиме супружника, односно ванбрачног партнера и ЈМБГ;
14. подаци о броју чланова заједничког домаћинства, који чине породицу;
15. подаци o повезаним лица;
16. подаци о својинском статусу и површини стамбеног простора;
17. подаци о приходима, покретној и непокретној имовини, у складу са прописима из области социјалне, дечије и борачко-инвалидске заштите, као и у складу са прописима којим се уређује порез на доходак грађана;
18. подаци за контакт (телефон, е-маил и други подаци),
19. подаци о смрти, уколико постоје (место, време).

Основна идентификациона ознака лица је ЈМБГ и ЕБ који се користи и као основни податак за идентификацију лица, чији се подаци захтевају када се комуницира са другим службеним евиденцијама, из члана 19.овог закона.

Лицу са ознаком ,,непознато” интерни информациони системи у Министарству, у поступку признавања права из социјалне заштите, као идентификациону ознаку, генеришу матични број.

**Члан 10.**

Посебни подаци о кориснику, односно потенцијалном кориснику су:

1**)** Подаци о оствареним правима из социјалне заштите:

(1) врста права;

(2) број и датум решења;

(3) период важења права ( почетак и престанак важења права);

2**)** Подаци о исплатама

1. датум исплате ;
2. износ исплате за одређени период;
3. број чланова породице, којима се врши исплата;
4. Подаци о одбијеним захтевима
5. врста права;
6. број и датум решења;
7. разлог одбијања;
8. Подаци о другим новчаним давањима
   1. врста права;
   2. број и датум решења;
   3. број чланова породице;
   4. износ давања;
   5. датум исплате за одређени период;
   6. сплатилац (локални буџет, републички буџет…);
9. Подаци о посебним статусима корисника и са њим повезаних лица:
10. промене у здравственом стању;
11. статус детета уколико се ради о детету са сметњама у развоју и инвалидитетом;
12. подаци о школовању деце;
13. подаци о старатељству;
14. подаци о хранитељству;
15. статус самохрани родитељ,
16. статус једнородитељска породица.

**Члан 11.**

Поред података из чл. 9 и 10. овог закона, у оквиру Базе постоје и технички подаци, којима се омогућује ефикасно, ажурно и законито успостављање, вођење, коришћење и размена података, као што су:

1. шифрарници неопходни за вођење података у ИССК;
2. евиденција овлашћених лица,
3. евиденције логова за приступ, као и покушаји приступа подацима и то: податак о лицу односно органу које је приступило бази, датум и време приступа и скуп података којима се приступало.

**Члан 12.**

У Бази, постоје и подаци за лица повезана са корисником, односно потенцијалним корисником, и то: заједнички и појединачни подаци.

Заједнички подаци су подаци који означавају везу између корисника, односно потенцијалног корисника и повезаног лица /члана породице:

* број чланова породице;
* пребивалиште (општина, место и улица и кућни број, спрат и број стана);
* број чланова домаћинства;
* статус породице (способна / неспособна за привређивање);
* укупни приходи породице;
* број и датум доношење решења;

Појединачни подаци су подаци који се односе на сваког појединачног члана породице, односно на свако повезано лице:

* ЈМБГ/ ЕБ члана породице;
* име и презиме;
* сродство са носиоцем права;
* својство члана породице (способност привређивања);
* приход који је лице приказало у оквиру оствареног права;
* непокретна имовина коју је лице приказало приликом остваривања права;
* права у коме је ово лице носилац тог права;
* права у коме је ово лице само учесник у праву;
* индикација да ли је лице инвалид;
* датум смрти ако је лице умрло.

Повезаним лицем са корисником или потенцијалним корисником сматрају се:

1. супружник, бивши супружник*,* ванбрачни партнер, као и бивши ванбрачни партнер;
2. деца и сродници у правој линији без обзира на степен сродства;
3. сродници у побочној линији до другог степена сродства, старатељи и хранитељи, под условом да живе у заједничком домаћинству,
4. пасторчад, очух и маћеха.

**Поступак формирања и достављања нотификације**

**Члан 13.**

Након појединачног или групног обједињавања података у Бази, врше се провере усаглашености података о кориснику социјалне заштите, потенцијалном кориснику и са њима повезаних лица, а о свим неусаглашеностима и некозистентностима које се установе, формирају се одговарајуће нотификације, које се прослеђују интерним информационим системима у Министарству, са упозорењима о приспелим информацијама, које су евидентиране у интерним и екстерним службеним евиденцијама, а које су од значаја за остваривање права из социјалне заштите.

Нотификације, које се усмеравају ка интерним информационим системима у Министарству, упозоравају обрађиваче из система социјалне заштите на то да треба предузети неку радњу:

1. проверу података увидом у евиденције, документацију и јавне исправе;
2. доношење одлуке по захтеву лица, пошто су комплетиране све информације потребне за одлучивање у управном поступку, или
3. покренути поступак по службеној дужности, јер се сазнало за чињенице које битно утичу на услове за остваривање, промену или престанак неког права из социјалне заштите.

**IV. КОРИШЋЕЊЕ**

**Корисници података**

**Члан 14.**

Право коришћења података из Базе имају запослени у органима надлежним за спровођење социјалне заштите и то у: центрима за социјални рад, jединицама локалне самоуправе које обављају поверене послове, Министарству, надлежном органу аутономне покрајине за спровођење социјалне заштите, надлежном републичком органу за спровођење активности унапређења социјалне заштите и другим органима државне управе и институцијама, у складу са законом.

##### Податке садржане у бази могу користити на прописан начин и појединци на које се ти подаци односе, ради остваривања својих права у складу са законом.

На основу података из Базе, обезбедиће се изводи из службених евиденција које се воде у систему социјалне заштите у електронском облику.

**Начин приступања подацима**

**Члан 15.**

Корисници података, у складу са својим надлежностима, приступ подацима које садржи База имају:

1. кроз посебну веб апликацију, намењену за увид у податке,
2. кроз извештајни систем, или
3. путем одговарајућих сервиса.

Подаци из става 1. овог члана користе се у управним поступцима по захтевима потенцијалних корисника или по службеној дужности.

Изузетно од става 2. овог члана, подаци о повезаним лицима, могу се користити само у поступку решавања по захтеву потенцијалних корисника или по службеној дужности, као и за време док лице, са којима су та лица повезана, користи право из социјалне заштите.

**Члан 16.**

##### Министарство ће податке из Базе користити за праћење и проучавање стања и потреба корисника и рада пружалаца услуга, планирање и развој социјалне заштите, анализу утицаја донетих мера социјалне заштите, као и за предузимање одговарајућих мера за превенцију сиромаштва и отклањање последица социјалне искључености, за обавештавање јавности, међународних органа и организација, статистичка, научна и стручна истраживања и у друге службене сврхе.

Министарство ће податке из Базе користити и за редовно ажурирање службених евиденција, које се воде као електронске базе података из надлежности Министарства, као и ради обраде, анализе података и израде извештаја потребних за обављање послова из своје надлежности.

**Члан 17.**

ИССК омогућава обраду података, као и формирање различитих извештаја, унапред дефинисаних или по захтеву корисника података, а који треба да прикажу социјално-економски статус појединца и са њим повезаних лица на нивоу шире заједнице, преглед права из социјалне заштите које је појединац користио или користи, ефекте мера социјалне заштите и друго.

ИССК ће обезбедити увид у податке о конкретним лицима која су у ризику од елементарних и других непогода, као и сачињавање извештаја који омогућавају преглед и филтрирање података о лицима за која постоје подаци, према територији, полу, старости, посебним статусима и друго.

Приликом сачињавања извештаја, анализе, увида и обраде података о личности Министарство користи анонимизоване податке, у складу са законом.

**Коришћење података о личности**

**Члан 18.**

Подаци о личности који се воде у Бази користе се за намене утврђене законом.

Подаци из става 1. овог члана могу се користити и за остваривање других права, у складу са законом, на основу сагласности лица на које се подаци односе.

Подацима из става 1. овог члана рукује се у складу са овим законом и законом којим се уређује заштита података о личности.

**Размена података с другим субјектима**

**Члан 19.**

У циљу одређивања социјално-економског статуса појединца и уједначавање података који се користе у поступцима који се воде у социјалној заштити, ИССК се, поред повезивања са интерним системима министарства, повезује и са другим органима државне управе и институцијама, у циљу преузимања податке из службених евиденција:

1. Министарства надлежног за послове државне управе – податке из Регистра матичних књига, и то: име и презиме; пол, датум, место, општина/град рођења, место и држава ако је лице рођено и иностранству; име једног родитеља; податак о националној припадности; датум, место, општина/град закључења брака; име и презиме супружника; брачни статус (неожењен-а/неудата, у браку /разведен-а, удовац-удовица); датум, место, општина/град смрти, место и држава смрти ако је смрт наступила у иностранству и животни статус (у животу/умро);
2. Организације за обавезно пензијско и инвалидско осигурање - подаци о исплаћеним пензијама и новчаним накнадама према прописима о пензијском и инвалидском осигурању;
3. Министарства надлежног за унутрашње послове - подаци о пребивалишту/боравишту, држављанству, ЈМБГ/ЕБ, возилима, општи подаци о имигрантима, избеглицама, расељеним лицима и странцима;
4. Републичког геодетског завода - подаци о власништву над непокретностима из катастра непокретности, подаци из адресног регистра (матични број и назив општине; матични број и назив насељеног места; матични број улице, назив улице и кућни број).;
5. Организације надлежне за послове запошљавања - подаци о исплатама новчане накнаде према прописима о запошљавању;
6. Пореске управе - подаци о приходима на које се плаћају порези и доприноси за социјално осигурање, укључујући и приходе од пољопривреде и друге имовине и непокретности;
7. Јединице локалне самоуправе - подаци о основици за плаћање пореза на непокретну имовину;
8. Централног регистра обавезног социјалног осигурања - податке из јединствене пријаве на обавезно социјално осигурање и то: основ осигурања, датум почетка осигурања, датум промене у осигурању, датум престанка осигурања, подаци о обрачунатим и плаћеним доприносима за социјално осигурање занимање, врста и степен стручне спреме, порески идентификациони број обвезника доприноса.

Размена података и увид у податке, ако постоје техничко-технолошки услови, врши се употребом информационо-комуникациoних технологија на контролисан и безбедан начин, уз примену мера информационе безбедности којима се обезбеђује основна заштита података на физичком, техничком и организационом нивоу.

Подаци се електронски преузимају повезивањем са базама података службених евиденција органа и организација из става 1. овог члана, а заштита података се обезбеђује у складу са овим законом и законом којим се уређује заштита података о личности.

Подаци из Базе могу се достављати другим државним органима, органима државне управе, аутономне покрајине, јединицама локалне самоуправе, имаоцима јавних овлашћења и правним лицима када за такву обраду података постоји правни основ и када су подаци потребни за извршавање законом прописаних обавеза, у складу са овим законом или посебним законом којим се уређује њихова делатност, као и у складу са захтевима који су постављени кроз Закон о општем управном поступку.

**Заштита, сигурност и чување података**

**Члан 20.**

Министарство приликом обраде података примењује одговарајуће техничке, кадровске и организационе мере заштите података који се аутоматски обрађују, сагласно усвојеним стандардима и сразмерно ризицима који произлазе из обраде и природе података који се штите.

Министарство предузима одговарајуће безбедносне мере у циљу заштите података од незаконитог уништења или губитка, мењања, неовлашћеног обелодањивања или приступа када се обрада података врши употребом информационо-комуникационих технологија.

Обезбеђивање приступа и мере заштите приступа подацима у Бази, комуникација са другим информационим системима органа државне управе и институција, као и међусобна комуникација система унутар Министарства, врши се у складу са прописима којима се уређује област електронске управе, електронске идентификације и информационе безбедности.

Подаци наведени у чл. 9-12. овог закона трајно се чувају у ИССК, у складу са законом којим се уређује електронска управа и информациона безбедност.

**Мере заштите приступа ИССК**

**Члан 21.**

Мере заштите приступа ИССК подразумевају аутентификацију, ауторизацију, заштиту поверљивости и непорицање одговорности.

Аутентификација приступа сервисима од стране органа који преко ИССК врше размену података подразумева и обавезну примену серверских сертификата.

Сваки приступ ИССК мора бити аутоматски забележен јединственим идентификатором лица, које је приступило подацима, са тачним временом приступа, а систем такође бележи изворе из којих је је преузет податак, поступак којим је неки податак промењен, датум и време када је податак промењен.

**Физичка заштита података и чување безбедносних копија ИССК**

**Члан 22.**

ИССК налази се у Државном центру за чување и управљање података, који обезбеђује физичку заштиту података у складу са законом којим се уређује електронска управа и информациона безбедност.

База има сигурносне копије података записане на одговарајућим медијумима.

Једна сигурносна копија података чува се на одвојеном месту обезбеђеном од неовлашћеног приступа и уништења.

**V. НАДЗОР**

**Члан 23.**

Надзор над спровођењем овог закона и прописа донетих за његово спровођење, врши Министарство, у складу са законом.

**VI. ПРЕЛАЗНЕ И ЗАВРШНЕ ОДРЕДБЕ**

**Члан 24.**

Обједињавање постојећих појединачних евиденција Министарства и успостављање ИССК, који садржи Базу из члана 6.овог закона, завршиће се закључно са 31. августом 2019. године.

По испуњењу техничких услова, База из става 1. овог члана ће сепроширити и са подацима о потенцијалним корисницима, који ће се преузети из постојећих надлежних регистара, база података и службених евиденција, који се воде у Републици Србији, у електронском облику.

**Члан 25**.

Повезивање ИССК са другим органима државне управе и институцијама, наведених у члану 19. овог закона, у циљу коришћења података из њихових службених евиденција, извршиће се закључно са 31. августом 2020. године, а са Централним регистром становништва Републике Србије, по испуњењу техничких услова за његово успостављање и вођење.

**Члан 26.**

Комуникација између ИССК и службених евиденција из система образовања, здравства, судства и других органа државне управе и институција, чији подаци су од значаја за одређивање социјално-економског статуса појединца и са њим повезаних лица, успоставиће се када се за то стекну услови, који подразумевају квалитет и потпуност података који се у њима воде и по испуњењу техничких услова.

**Члан 27.**

Подзаконски акт/и за спровођење овог закона донеће се у року од шест месеци од дана ступања на снагу овог закона.

**Ступање на снагу**

**Члан 28.**

Овај закон ступа на снагу осмог дана од дана објављивања у „Службеном гласнику Републике Србије", а примењује се почев од ------------ године.